钦定古今图书集成/明伦汇编/皇极典/第270卷 > 周
## 钦定古今图书集成/明伦汇编/皇极典/第270卷 > 周

周制，以正月始和，悬法象魏，令太宰、少宰掌其事。
按《周礼天官》，太宰之职，“正月之吉，始和布治于邦国
都鄙。”

〈订义〉郑康成曰：“正月，周之正月，吉谓朔日。”　刘执中曰：“正月之吉，阳生阴复，其气始和，岁事将兴而春令行矣，故因其始和而布治焉。”

乃县《治象》之法于象魏，使万民观治象，挟日而敛之。

郑康成曰：“太宰以正月朔日布王治之事于天下，至正岁又书而悬于象魏，振木铎以徇之，使万民观焉，小宰亦帅其属而往，皆所以重治法、新王事也　。” 王昭禹曰：“必至于挟日者，盖近或知之矣，远者庸有未知焉。观之挟日，使远近皆遍知故也。”

乃施典于邦国，而建其牧，立其监，设其参，傅其伍，陈
其殷，置其辅。

王氏曰：“既以治象示人，于是乃以所建典法则施于邦国、都鄙、官府也。”

“乃施则于都鄙”，而建其长，立其两，设其伍，陈其殷，置
其辅。

郑康成曰：“长谓公卿、大夫、王子弟命采邑者。两谓两卿也，不言三卿者，不足于诸侯。”

乃施法于官府，而建其正，立其贰，设其考，陈其殷，置
其辅。

郑康成曰：“正谓冢宰、司徒、宗伯、司马、司寇、司空也。贰谓小宰、小司徒、小宗伯、小司马、小司寇、小司空也。考，成也。佐成事者谓宰夫、乡师、肆师、军司马、士师也。司空亡，未闻其考。”

《小宰》之职，正岁，帅治官之属而观治象之法，徇以木
铎，曰：“不用法者，国有常刑。”

郑康成曰：“正岁谓夏之正月，得四时之正以出教令者，审也。古者将有新令，必奋木铎以警众，使明听也。”

乃退，以宫刑宪禁于王宫。

王昭禹曰：“《小宰》掌建邦之宫刑宪禁于王宫，宪谓表而示之，使知禁之所在。”

令于百官府曰：“各修乃职，考乃法，待乃事，以听王命。
其有不共，则国有大刑。”

《王昭禹》曰：“此王宫中之百官府也。盖百官有治事于王宫者，既宪禁于王宫，又明为告令，使皆知之。”